《紫芝堂十六韵为太仆何石川公作》
明代·黎民表

迈种徵名世，灵芝茁卧园。稍披珠网出，渐觉紫烟屯。

斐亹明如珠，□□□□□。瑶光分秀气，仙露灌灵根。

芬馥连三径，琳琅萃一门。挥金归日乐，数马古风存。

故里常怀绂，茅檐或负暄。户庭图海岳，舟楫载琴尊。

稍證玄中秘，还从河上言。目能窥竹简，身自却蒲轮。

国以人为瑞，家因义作藩。奇龄开九帙，娱老弄诸孙。

草木文章贲，经纶雨露繁。授书时已晚，同闬道弥敦。

蒲柳怜衰质，樗材滥曲辕。长歌随羽翼，难忘汉宫恩。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。